
Lietuvos nacionalinio radijo ir televizijos generalinio direktoriaus  
2026 m. rugsėjo    d. įsakymu Nr. 


2027 M. DAINŲ KONKURSO EUROVIZIJA.LT TAISYKLĖS


I. SĄVOKOS

1. [bookmark: _Hlk53487275]Televizijos programa EUROVIZIJA.LT – tai VšĮ Lietuvos nacionalinis radijas ir televizija organizuojamas naujų dainų konkursas (toliau – Konkursas), kurio tikslas – išrinkti geriausią dainą, atstovausiančią Lietuvai tarptautiniame „Eurovizijos“ dainų konkurse, kuris vyks 2027 m. gegužės mėn. Bulgarijoje.
2. Paraiškų teikėjai ir Konkurso dalyviai:
a. Paraiškos teikėjas – atlikėjas – asmuo ar grupė asmenų (kolektyvas) iš visos Lietuvos, iki 2026 m. lapkričio 11 d. Konkurso rengėjui pateikę iki 2026 m. rugsėjo 1 d. neišleistą jokiais iki šios dienos žinomais formatais ir niekur neskambėjusią 3 minučių trukmės dainos demo versiją/naują dainą.
b. Paraiškos teikėjas – autorius – asmuo ar grupė asmenų (kolektyvas) iki 2026 m. lapkričio 11 d. Konkurso rengėjui pateikę iki 2026 m. rugsėjo 1 d. neišleistą jokiais iki šios dienos žinomais formatais ir niekur neskambėjusią 3 minučių trukmės dainos demo versiją/naują dainą.
c. Konkurso dalyvis – asmuo arba grupė asmenų (kolektyvas), kurie yra komisijos atrinkti iš visų paraiškų teikėjų ir pakviesti dalyvauti tolimesniuose Konkurso etapuose.
3. Konkurso rengėjas – VšĮ Lietuvos nacionalinis radijas ir televizija (toliau – Konkurso rengėjas arba LRT), kurios vardu veikia LRT generalinio direktoriaus įsakymu patvirtinta Eurovizijos darbo grupė.

II. REIKALAVIMAI KONKURSO DALYVIAMS

a. ATLIKĖJAMS

4. Konkurse gali dalyvauti tik Lietuvos Respublikos piliečiai ir Europos Sąjungos, Europos laisvosios prekybos asociacijos valstybių narių piliečiai, turintys teisės nuolat gyventi Lietuvos Respublikoje pažymėjimą, taip pat trečiųjų šalių piliečiai, turintys leidimą nuolat gyventi Lietuvos Respublikoje, kurie iki 2026 m. lapkričio 11 d. Konkurso rengėjui atsiuntė paraišką dalyvauti Konkurse ir dainos demo versiją/naują dainą. Konkurse Paraiškos teikėjai – atlikėjai gali dalyvauti kaip pavieniai atlikėjai ar kolektyvai. Tuo atveju jei Konkurse dalyvauja autorių ar atlikėjų grupė, pildoma viena paraiška, tačiau kiekvienas grupės narys privalo užpildyti paraiškos dalį „Duomenys apie autorių“  arba „Duomenys apie atlikėją“ ir paraišką pasirašyti. Vienas Paraiškos teikėjas – atlikėjas Konkurse gali dalyvauti tik su viena daina (ši taisyklė galioja ir tuo atveju, jeigu viena Paraiškos teikėjo – atlikėjo daina yra atliekama solo, o antra – su grupe). Tuo atveju, jeigu dainos autorius ir atlikėjas yra tas pats asmuo, LRT privaloma pateikti autoriaus ir atlikėjo paraiškas. Konkurse negali dalyvauti Lietuvos Respublikai priešiškų valstybių piliečiai. Taip pat Konkurse negali dalyvauti asmenys, kurių veikla, biografijos faktai, veiksmai ar pasisakymai neatitinka LRT misijoje įvardijamų vertybių, taip pat šių taisyklių 51 punkte detalizuotų moralės ir etikos standartų. Paaiškėjus nurodytoms aplinkybėms, Paraiškos teikėjui – atlikėjui neleidžiama dalyvauti Konkurse arba Konkurso dalyvis pašalinamas iš Konkurso, jeigu šios aplinkybės paaiškėjo jį atrinkus į Konkursą. 
5. Konkurse galioja visos tarptautiniame „Eurovizijos“ dainų konkurse galiojančios taisyklės (atlikėjų amžius nuo 18 metų; scenoje gali pasirodyti daugiausia 6 atlikėjai; atlikėjai į sceną negali neštis / vestis jokių gyvūnų (šunų, kačių ir pan.); atlikėjas konkurse privalo dainuoti gyvai su gyvu vokaliniu pritarimu ir muzikine fonograma, tačiau muzikinėje fonogramoje leidžiama įrašyti kitus pritariančiuosius balsus, išskyrus: 
a. pagrindinį(-ius) atlikėjo(-ų) balsą(-us); 
b. pagrindinį(-ius) pritariantįjį(-čiuosius) balsą(-us); 
c. bet kokius kitus balsus, kurie darytų įtaką pagrindiniam(-iams) balsui(-ams) ir/arba siektų pakeisti pagrindinį(-ius) balsą(-us), ir/arba nepagrįstai padėtų pagrindiniam(-s) balsui(-ams) gyvo pasirodymo scenoje metu; 
d. pasirodymo dalyviai, kurių balsai neskamba fonogramoje, negali imituoti dainavimo su mikrofonais.
Tuo atveju, kai gyvi pritariantieji balsai yra pasirodymo dalis, scenoje arba už jos, jie bus sumiksuoti su įrašytais pritariančiaisiais balsais (jei tokių bus). Konkurso laimėtojo pagrindinis muzikinis takelis / fonograma turi būti pristatyti tarptautinio „Eurovizijos“ dainų konkurso rengėjui ne vėliau kaip iki 2027 m. kovo 5 d. Konkurso rengėjas turi teisę reikalauti pakeisti pagrindinį muzikinį takelį / fonogramą tuo atveju, jei jis / ji neatitinka reikalavimų, nustatytų tarptautinio „Eurovizijos“ dainų konkurso galiojančiose taisyklėse. 
Konkurso rengėjui, jei atlikėjas pateiks pagrindinį muzikinį takelį / fonogramą be pritariančiųjų balsų, gali tekti jį / ją iš dalies keisti, įtraukiant pritariančiuosius balsus, jei paaiškėtų tam tikros aplinkybės, turinčios įtakos Konkurso organizavimui (pavyzdžiui, dėl pandemijos paskelbti apribojimai kelionėms, skrydžiams, taip pat jei būtų ribojamas asmenų, galinčių pasirodyti scenoje, skaičius ir pan.). 
Sceninis pasirodymas ir pati daina visos atrankos metu privalo išlikti identiškai vienodi.
6. Paraiškos teikėjas - atlikėjas Konkurso rengėjui kartu su paraiška gali nurodyti pageidaujamą atlikti dainą Konkurse arba pasirinkti iš pateikto Konkursui dainų sąrašo.
7. Konkurso rengėjas atsižvelgs į atlikėjo pageidavimą atlikti konkrečią dainą. Jeigu atlikėjas yra įgijęs išimtinę teisę atlikti konkrečią dainą, ši teisė jam išlieka iki jis iškris iš Konkurso. Dėl tolimesnio dainos naudojimo Konkurse Konkurso rengėjas privalo kreiptis į dainos autorių, dainos turtinių teisių turėtoją arba autorių teisių kolektyvinio administravimo asociaciją. Gavus dainos autoriaus, dainos turtinių teisių turėtojo arba autorių teisių kolektyvinio administravimo asociacijos sutikimą, dainą gali atlikti kiti nacionalinės atrankos dalyviai. 
8. Konkurso dalyviai (Atlikėjai) įsipareigoja neatlygintinai suteikti LRT išimtines turtines atlikėjų teises, numatytas Lietuvos Respublikos autorių teisių ir gretutinių teisių įstatymo 53 str., į dainos atlikimą Konkurse, t. y.: transliuoti ir kitaip viešai skelbti neįrašytą (neužfiksuotą) atlikimą, įrašyti neįrašytą (neužfiksuotą) atlikimą; atgaminti atlikimo įrašą; padaryti atlikimo įrašą viešai prieinamą; platinti atlikimo įrašą arba jo kopijas juos parduodant, nuomojant, teikiant panaudai ar kitaip perduodant nuosavybėn arba valdyti, taip pat juos importuojant ir eksportuojant. Toks teisių suteikimas privalomas, siekiant Konkurso rengėjui tinkamai įgyvendinti prisiimamus įsipareigojimus ir neapriboja atlikėjui teisės gauti atlyginimo už teisių panaudojimą. Šis punktas atitinka EBU organizuojamo tarptautinio „Eurovizijos“ dainų konkurso nuostatas. 
9. Iš Konkurso iškritę Konkurso dalyviai Konkurso rengėjo reikalavimu privalo atvykti į Konkurso koncertų repeticijas, įrašus ir (ar) transliacijas bei atlikti ne konkurso tvarka konkursines dainas. Ši prievolė Konkurso dalyviui galioja iki Konkurso finalo transliacijos pradžios. 

b. AUTORIAMS

	10. Konkurse gali dalyvauti Lietuvos Respublikos ar užsienio autoriai ar autorių grupė, užpildę paraišką bei pateikę EBU organizuojamo tarptautinio „Eurovizijos“ dainų konkurso nuostatas atitinkančią dainą, ne ilgesnį nei 3 minučių trukmės naują muzikos kūrinį su tekstu, iki 2026 m. rugsėjo 1 d. neišleistą jokiais iki šios dienos žinomais formatais ir niekur neskambėjusį viešai ir po peržiūros Konkurso rengėjo atrinktą dalyvauti Konkurse. Konkurse negali dalyvauti Lietuvos Respublikai priešiškų valstybių autoriai ar autorių grupė. Tuo atveju, jeigu dainos autorius ir atlikėjas yra tas pats asmuo, LRT privaloma pateikti autoriaus ir atlikėjo paraiškas.
	11. Paraiškos teikėjas – autorius, užpildęs Konkurso paraišką bei pateikęs dainą, visiškai atsako už dainos autorystę bei garantuoja, kad daina nėra pateikta kitos šalies „Eurovizijos“ konkursinėje programoje.
	12. Paraiškos teikėjas – autorius, pateikdamas paraišką ir dainą, gali nurodyti atlikėją, kuris prioritetiniais pagrindais atliktų autoriaus dainą. Konkurso rengėjas atsižvelgs į autoriaus pageidavimą dėl atlikėjo, tačiau pasilieka teisę vienašališkai nuspręsti, koks atlikėjas atliks dainą, ir autorius, pateikdamas paraišką Konkursui, įsipareigoja neprieštarauti tokiam Konkurso rengėjo sprendimui. 
	13. Jeigu autorius arba dainos turtinių teisių turėtojas yra suteikę išimtinę teisę atlikti dainą konkrečiam atlikėjui, ši teisė jam išlieka iki atlikėjas iškris iš Konkurso. Dėl tolimesnio dainos naudojimo Konkurse Konkurso rengėjas privalo kreiptis į dainos autorių, dainos turtinių teisių turėtoją arba autorių teisių kolektyvinio administravimo asociaciją. Gavus dainos autoriaus, dainos turtinių teisių turėtojo arba autorių teisių kolektyvinio administravimo asociacijos sutikimą, dainą gali atlikti kiti nacionalinės atrankos dalyviai. Jei tokia daina patenka į Konkurso finalą, dainos autorius, dainos turtinių teisių turėtojas arba autorių teisių kolektyvinio administravimo asociacija sutinka, kad dainą atliktų visi Konkurso finalo dalyviai. 
	14. Konkurso dalyviai (autoriai) įsipareigoja neatlygintinai suteikti LRT išimtines turtines autorių teises, numatytas Lietuvos Respublikos autorių teisių ir gretutinių teisių įstatymo 15 str., į dainą, t. y.: atgaminti dainą bet kokia forma ir būdu; išleisti dainą; versti dainą; adaptuoti, aranžuoti, inscenizuoti ar kitaip perdirbti dainą; platinti dainos originalą ar jos kopijas parduodant, nuomojant, teikiant panaudai ar kitaip perduodant nuosavybėn arba valdyti, taip pat importuojant, eksportuojant; viešai rodyti dainos originalą ar kopijas; viešai atlikti dainą bet kokiais būdais ir priemonėmis; transliuoti ir kitaip viešai skelbti dainą, įskaitant jos padarymą viešai prieinamą kompiuterių tinklais (internete). Toks teisių suteikimas privalomas siekiant Konkurso rengėjui tinkamai įgyvendinti prisiimamus įsipareigojimus ir neapriboja autoriui teisės gauti atlyginimo už teisių panaudojimą.
	
III. KONKURSO ORGANIZAVIMAS

15. Kiekvienam Konkurso dalyviui (dainai) LRT skiria ne daugiau kaip 1 500,00 Eur (vieną tūkstantį penkis šimtus eurų, suma nurodyta atskaičius LR įstatymais nustatytus mokesčius), kurie turi būti panaudoti tik: konkursinės dainos fonogramos gamybai ir sceninio įvaizdžio sukūrimui. LRT pasilieka teisę kontroliuoti skirtos sumos panaudojimą, t. y. Konkurso dalyviai, LRT reikalavimu, privalo pagrįsti skirtų išlaidų tikslingumą. Esant reikalui LRT gali pasiūlyti Konkurso dalyviams reikiamos srities ir kvalifikacijos profesionalus. Ši LRT skirta suma negali būti panaudota kaip autorinis atlygis dainos autoriams.
16. Konkursą sudaro 4 (keturi) pusfinaliai ir finalas. Pusfinalių dalyvių skaičių kiekvienais metais nustato Konkurso rengėjas, atsižvelgiant į paraiškų skaičių. Patenkančių į finalą dalyvių skaičių kiekvienais metais nustato Konkurso rengėjas, atsižvelgiant į atrinktų dalyvių skaičių. Konkurso rengėjas apie pasirodymo Konkurse laiką dalyviams įsipareigoja pranešti dalyvio paraiškoje nurodytu elektroniniu paštu ar telefono numeriu ne vėliau kaip likus 2 (dviem) kalendorinėms dienoms iki Konkurso atrankinio turo ar finalo, kuriame pasirodys dalyvis, koncerto įrašo / transliacijos. Numatomos Konkurso pusfinalių įrašų datos: 2027 m. sausio 18 d., 19 d., 25 d., 26 d., finalo tiesioginė transliacija vasario 20 d. Konkurso rengėjas pasilieka teisę keisti pusfinalių įrašų datas. Konkurso dalyviai įsipareigoja galėti dalyvauti pusfinalių įrašuose visomis nurodytomis datomis. Konkurso rengėjas parenka Konkurso dalyvio pasirodymo pusfinalyje įrašo datą savo nuožiūra.  
	17. Konkurso pusfinalių ir finalo bei Konkurso laimėtojo paramos koncerto (jeigu toks bus rengiamas), repeticijų bei koncertų vietą ir laiką nustato Konkurso rengėjas. 
	18. Konkurso dalyviai privalo dalyvauti Konkurso pusfinalių koncertų repeticijose ir įrašuose. Pirmą kartą atvykę į koncerto repeticiją, atlikėjai privalo pateikti savo asmens tapatybės dokumentą paraiškoje pateiktų asmens duomenų sutikrinimui. Visi Konkurso dalyviai privalo dalyvauti fotosesijoje ir „Ačiū už jūsų balsą“ vaizdo įrašo filmavime. Nuotraukos ir vaizdo įrašas bus naudojami balsavimo programėlėje. Konkurso dalyviai, kurie patenka į finalą, privalo dalyvauti Konkurso finalinio koncerto repeticijoje (-se) ir tiesioginėje transliacijoje, apie jų laiką Konkurso rengėjas informuoja dalyvius šių taisyklių 16 punkte nustatyta tvarka. Atlikėjas – Konkurso laimėtojas įsipareigoja dalyvauti tarptautiniame „Eurovizijos“ dainų konkurse, kuris vyks 2027 m. gegužės mėn. Bulgarijoje. 
	19. Jeigu Atlikėjas – Konkurso laimėtojas nesvarbu dėl kokių priežasčių atsisako vykti į tarptautinį „Eurovizijos“ dainų konkursą, vyksiantį 2027 m. gegužės mėn. Bulgarijoje, sprendimą, kuris iš Konkurso finalininkų vyks į tarptautinį „Eurovizijos“ konkursą, priima Konkurso rengėjo sudaryta komisija (toliau – komisija). Atlikėjas – Konkurso laimėtojas, vyksiantis į tarptautinį „Eurovizijos“ dainų konkursą, kuris vyks 2027 m. gegužės mėn. Bulgarijoje, supranta ir sutinka, kad be LRT žinios ir sutikimo negali sudaryti jokių sutarčių su kitomis žiniasklaidos priemonėmis bei rėmėjais ir prisiimti reklaminių ar kitų įsipareigojimų, prieštaraujančių LRT nuostatoms bei interesams.
	20. Komisija iki 2026 m. lapkričio  25 d. iš pateiktų dainų išrenka ne mažiau kaip 30 dainų, kurios toliau dalyvaus Konkurso atrankoje. Konkurso rengėjas informuos išrinktų dainų autorius apie patekimą į Konkursą. Dainos bus paskelbtos ir Konkurso rengėjo interneto svetainėje. Konkurso dalyviai privalo galutinę dainos versiją pateikti iki 2026 m. gruodžio 23 d. 
	21. Konkurso dalyvis gali atsiimti pateiktą paraišką Konkursui be finansinių pasekmių iki 2026 m. gruodžio 10 d.
	22. Galutinės koncertų filmavimo ir transliacijos datos LRT televizijos eteryje bus paskelbtos atrinkus visus Konkurso dalyvius ir dainas. 
	23. Konkurso dalyviai, Konkurse užėmę 1–5 vietas, įsipareigoja dalyvauti Atlikėjo – Konkurso laimėtojo paramos koncerte, jeigu toks bus rengiamas.
	24. Konkurso dalyviai, neatvykę į Konkurso finalo koncerto repeticiją (-as) ar/ir jo transliaciją, praranda teisę būti išrinktais Konkurso laimėtojais, nepriklausomai nuo to, dėl kokių priežasčių neatvyko. 
	25. Visi trečiąsias vietas Konkurso pusfinaliuose užėmę atlikėjai varžosi dėl dviejų papildomų vietų Konkurso finale. Šiuos į Konkurso finalą patenkančius atlikėjus išrenka  žiūrovai internetiniu  balsavimu. Į Konkurso finalą patenka 2 (du) daugiausia balsų surinkę atlikėjai. Kiekvienas balsuojantis žiūrovas turi po 1 (vieną) balsą.  
25.1. Siekiant užtikrinti visišką internetinio balsavimo skaidrumą, sąžiningumą bei atitiktį aukščiausiems saugumo standartams, LRT naudoja specializuotas automatizuoto balsavimo bei piktnaudžiavimo aptikimo sistemas;
25.2. Pastebėjus galimus piktnaudžiavimo atvejus (įskaitant, bet neapsiribojant: automatizuotą balsavimą, botų naudojimą, neįprastus duomenų srauto šuolius ar kitus manipuliavimo balsavimo rezultatais požymius), komisija, konsultuodamasi su techninės priežiūros partneriais, pasilieka teisę atlikti išsamų balsavimo duomenų auditą;
25.3. Atskleidus nesąžiningo, įtartino ar taisykles pažeidžiančio balsavimo atvejus, komisija pasilieka teisę savo nuožiūra anuliuoti nesąžiningai atiduotus balsus ir perskaičiuoti galutinius balsavimo rezultatus, taip užtikrinant, kad galutiniame įvertinime atsispindėtų tik teisėtai ir sąžiningai atiduoti žiūrovų balsai. Komisijos sprendimas dėl balsų anuliavimo ir perskaičiavimo yra galutinis ir neskundžiamas.
26.  Konkurse draudžiama pasirodymų metu atvirai ar paslėptai reklamuoti renginius (spektaklius ir t. t.) ir/ar audiovizualinius kūrinius (filmus ir t. t.), ir/ar prekes, ir/ar paslaugas, ir/ar įmones, organizacijas, politines partijas ir t. t.

IV. BALSAVIMAS IR LĖŠŲ, GAUTŲ IŠ BALSAVIMO, PASKIRSTYMAS 

	27. Balsavimas vykdomas dviem linijomis: žiūrovų balsavimas ir komisijos balsavimas.
	28. Žiūrovų balsavimas pradedamas nuo pirmos programos. Per kiekvieną koncertą žiūrovai balsuoja tik internetu už koncerte pasirodžiusius atlikėjus. Daugiausia balsų surinkęs atlikėjas gauna 12 balų, 2 vieta – 10 balų, 3 vieta – 8 balai, 4 vieta – 7 balai, 5 vieta – 6 balai, 6 vieta – 5 balai, 7 vieta – 4 balai, 8 vieta – 3 balai, 9 vieta – 2 balai, 10 vieta – 1 balas. Žiūrovų balsavimo rezultatai skelbiami tik programos pabaigoje.	
        29. Komisijos balsavimas – pradedamas nuo pirmos programos. Per kiekvieną koncertą komisija balsuoja už koncerte pasirodžiusius visus atlikėjus. Komisijos nariai gali komentuoti pasirodymus, jei  taip nusprendžia Konkurso rengėjas. Tai laikoma TV formato dalimi. Kiekvieno komisijos nario balsavimas nėra viešinamas. Koncerto pabaigoje paskelbiami komisijos balsavimo rezultatai, pvz.: daugiausia balsų surinkęs atlikėjas gauna 12 balų ir užima 1 vietą, 2 vieta – 10 balų, 3 vieta – 8 balai, 4 vieta – 7 balai, 5 vieta – 6 balai, 6 vieta – 5 balai, 7 vieta – 4 balai, 8 vieta – 3 balai, 9 vieta – 2 balai, 10 vieta – 1 balas. Komisijos nariai negali skirti atlikėjams / dainoms vienodų balų. Nuasmenintas komisijos narių balsavimas bus paskelbtas portale www.lrt.lt po Konkurso finalo. 
	30. Visą Konkurso balsavimo eigą prižiūri Audito įmonė.
	31. Pusfinaliuose susumavus 28 punkte nurodytus žiūrovų ir 29 punkte nurodytus komisijos balsavimo rezultatus, daugiausia balų surinkę dalyviai patenka į Konkurso finalą. Finale daugiausia žiūrovų ir komisijos balų surinkęs dalyvis skelbiamas Konkurso laimėtoju. Jeigu atrankiniuose etapuose ir (ar) Konkurso finale atlikėjai surenka vienodą balų skaičių, patenkančiu į Konkurso finalą / laimėjusiu Konkursą skelbiamas atlikėjas, surinkęs daugiau žiūrovų balų.  
32. Jeigu Konkurso rengėjui kyla pagrįstų įtarimų, kad žiūrovų balsavimas vykdomas nesąžiningai, t. y. pasitelkiant kompiuterių programas, balsuojant organizuotai ir t. t., Konkurso rengėjas turi teisę anuliuoti tokius balsavimo rezultatus ir pašalinti iš Konkurso dalyvį ar (ir) dainą, dėl kurių buvo balsuota nesąžiningu būdu.
33. Lėšų, surinktų iš žiūrovų balsavimo, dalis, tenkanti Konkurso rengėjui, skiriama Atlikėjo – Konkurso laimėtojo pasiruošimui atstovauti Lietuvai tarptautiniame „Eurovizijos“ dainų konkurse, vyksiančiame 2027 m. gegužės mėn. Bulgarijoje. 

V. ASMENS DUOMENŲ APSAUGA

34. LRT, kaip duomenų valdytoja, juridinio asmens kodas 124241078, S. Konarskio g. 49, Vilnius, tel. (0 5) 2363000, el. p. lrt@lrt.lt, LRT duomenų apsaugos pareigūno kontaktai: el. paštas dap@lrt.lt, tel. +370 602 02921, Konkurso metu tvarkys šiuos autoriaus ir atlikėjo asmens duomenis: 
34.1. autoriaus ir atlikėjo vardas, pavardė;
34.2. atlikėjo sceninis vardas, kuriuo atlikėjas norės vadintis atrankoje;
34.3. gimimo data;
34.4. gimimo vieta, 
34.5. biografijos duomenys;
34.6. pilietybė, o atlikėjams ne Lietuvos Respublikos piliečiams – ir nuolatinio rezidento statuso turėjimas, nurodant leidimo nuolat gyventi Lietuvos Respublikoje numerį, jo išdavimo ir galiojimo datą;
34.7. asmens atvaizdas ir kuriamas turinys;
34.8. telefono numeris;
34.9. elektroninis paštas;
34.10. parašas. 
[bookmark: _Hlk53486045]35. Taisyklių 34 punkte nurodyti autoriaus ir atlikėjų asmens duomenys tvarkomi Konkurso organizavimo ir vykdymo tikslu.  
36. Asmens duomenys, nurodyti taisyklių 34 punkte, yra renkami ir tvarkomi siekiant įvykdyti sutartį, kurios šalis yra duomenų subjektas, arba siekiant imtis veiksmų duomenų subjekto prašymu prieš sudarant sutartį (Reglamento 6 str. 1 d. b) p.). 
37. LRT programose transliuotas ir viešai paskelbtas turinys, kuriame yra Konkurso dalyvių asmens duomenų (taisyklių 34.7 p.), toliau saugomas ir tvarkomas LRT teisėto intereso pagrindu (Reglamento 6 str. 1 d. f) p.) – LRT teisėtas interesas yra kaupti ir saugoti visuomeninio transliuotojo sukurtą turinį archyvavimo ir visuomenės informavimo tikslais. Duomenų subjektas turi teisę dėl su jo konkrečiu atveju susijusių priežasčių bet kuriuo metu nesutikti su tokiu jo asmens duomenų tvarkymu (Reglamento 21 str.), kreipdamasis taisyklių 34 punkte nurodytais kontaktais. 
38. Šių taisyklių 4 ir 51 punktuose nurodytu tikslu vertinant Paraiškos teikėjo ar Konkurso dalyvio viešus pareiškimus, veiklą ar biografijos faktus, gali būti tvarkomi ir duomenys, atskleidžiantys politines pažiūras, religinius ar filosofinius įsitikinimus ar kitą informaciją, priskiriamą specialių kategorijų asmens duomenims (Reglamento 9 str.), jeigu tokia informacija yra paties Paraiškos teikėjo ar Konkurso dalyvio viešai paskelbta (Reglamento 9 str. 2 d. e) p.). 
39. Šių taisyklių 52 punkte nurodytu atveju, kai Konkurso dalyvis, pateisindamas neatvykimą, pateikia ligos faktą patvirtinantį dokumentą, jame nurodyti sveikatos duomenys tvarkomi siekiant nustatyti, ar yra pagrindas netaikyti taisyklių 52 punkte numatytos baudos ar pašalinimo iš Konkurso, t. y. reikalavimų, kylančių iš Konkurso dalyvio sutartinių įsipareigojimų (Reglamento 9 str. 2 d. f) p.). Prašomas pateikti dokumentas turi patvirtinti tik patį faktą, kad Konkurso dalyvis dėl sveikatos priežasčių negalėjo atvykti; jame neturėtų būti atskleidžiama konkreti diagnozė ar kita tam nereikalinga sveikatos informacija. 
40. Duomenų subjektas šiuos duomenis pateikia pateikdamas paraišką ir / ar Konkurso vykdymo metu. 
41. Numatomi asmens duomenų saugojimo ir ištrynimo terminai:
41.1. Paraiškose nurodyti ir Konkurso vykdymo metu gauti asmens duomenys (išskyrus taisyklių 37 punkte nurodytą transliuotą ir viešai paskelbtą turinį) saugomi Konkurso organizavimo laikotarpį ir 6 mėnesius po tarptautinio ,,Eurovizijos“ dainų konkurso pabaigos,  po to automatiškai sunaikinami, o laimėtojo asmens duomenys – 6 mėnesius po tarptautinio „Eurovizijos“ dainų konkurso pabaigos, po to automatiškai sunaikinami; LRT programose transliuotas ir viešai paskelbtas turinys, kuriame yra Konkurso dalyvių asmens duomenų, saugomas taisyklių 37 punkte nurodytu pagrindu ir tvarka. 
42. Duomenų subjektų asmens duomenys gali būti teikiami šiems duomenų gavėjams:
42.1. tarptautiniam „Eurovizijos“ dainų konkurso organizatoriui;
42.2. Konkurso balsavimo eigą prižiūrinčiai Audito įmonei (taisyklių 30 p.).
43. Duomenų subjekto teisių įgyvendinimui bei asmens duomenų tvarkymui taikomos organizacinės ir techninės priemonės numatytos LRT Privatumo politikoje su kuria galima susipažinti: https://apie.lrt.lt/lrt/privatumo-politika.
44. Taisyklių 25.1–25.2 punktuose nurodyto žiūrovų (balsuotojų) internetinio balsavimo metu tvarkomi žiūrovų asmens duomenys (pvz. IP adresas ar kiti balsavimo autentifikavimo ir piktnaudžiavimo aptikimo duomenys) tvarkomi LRT teisėto intereso pagrindu (Reglamento 6 str. 1 d. f) p.) – siekiant užtikrinti sąžiningą ir skaidrią balsavimo eigą. Taisyklių 25.1–25.2 punktuose nurodyti žiūrovai (balsuotojai) apie jų asmens duomenų tvarkymą (duomenų tvarkymo tikslus, tvarkomus asmens duomenis, saugojimo terminus ir kt. informuojami atskiru privatumo pranešimu, kuris yra skelbiamas interneto portale www.LRT.lt Apie LRT - LRT asmens duomenų apsauga. 

VI. ATSAKOMYBĖ IR KITOS SĄLYGOS

45. Joks informacijos apie Konkurso dalyvį paskelbimas, jeigu atitinkamą informaciją pateikė pats Konkurso dalyvis ar jam įgaliotas atstovauti asmuo, negali būti laikomas asmens privataus gyvenimo neliečiamumo pažeidimu. Konkurso dalyvio atvykimas į Konkurso koncerto įrašą ar transliaciją yra pripažįstamas jo sutikimu, kad būtų skelbiama Konkurso dalyvio apie jo privatų gyvenimą LRT pateikta informacija, nebent Konkurso dalyvis paraiškoje nurodo, kuri iš nurodytos informacijos apie jo privatų gyvenimą negali būti transliuojama ir/ar skelbiama viešai. 
46. LRT neatsako už autorių teisių ir gretutinių teisių ir (ar) kitų teisių pažeidimus, įskaitant bet neapsiribojant trečiųjų asmenų teisių ir teisėtų interesų pažeidimus, padarytus Konkurso dalyvių per 2027 m. tarptautinį „Eurovizijos“ dainų konkursą Bulgarijoje. 
	47. Jei Konkursą laimi užsienio autoriaus daina, LRT neatsako už dainos autoriaus nuvykimą / buvimą / grįžimą į / iš tarptautinį (-io) „Eurovizijos dainų“ konkursą (-o).
48. LRT neatsako už tikrovės neatitinkančios ir žeminančios asmens garbę ir orumą ar juridinio asmens dalykinę reputaciją informacijos paskleidimą, jeigu tokią informaciją paskleidžia Konkurso dalyviai. 
49. Visus ginčus, reikalavimus, pretenzijas ir (ar) ieškinius dėl autorių ir atlikėjų teisių ir šių taisyklių pažeidimų, kurie susiję su Konkurso dalyvio įsipareigojimų pagal šias taisykles vykdymu ir garantijomis, sprendžia patys Konkurso dalyviai, neįtraukdami į tai LRT. Tuo atveju, jeigu teismas tinkamu atsakovu byloje dėl šių pažeidimų pripažįsta LRT, ir LRT dėl to patiria išlaidų, LRT turi teisę gauti visą nuostolių, susijusių su teisminiu procesu ir pan., atlyginimą (įskaitant, bet neapsiribojant advokato (-ų) paslaugas) iš Konkurso dalyvio.
50. Konkurso dalyviai visiškai atsako už bet kokias kitas savo neteisėtas veikas, kuriomis pažeidė viešąją tvarką, nepilnamečių asmenų interesus, kitus Lietuvos Respublikos teisės aktais saugomus teisinius gėrius. 
51. Konkurso dalyviams taikomi itin aukšti etikos ir moralės standartai. Bet koks Konkurso dalyvio ar jo komandos nario elgesys ar viešai pareikšta pozicija, galinti tiesiogiai ir/ar netiesiogiai paremti ir/ar kurstyti neapykantą ir diskriminaciją (dėl amžiaus, lyties, lytinės orientacijos, negalios, rasės ar etninės priklausomybės, religijos ar įsitikinimų), pažeisti pagrindines žmogaus teises arba paremti žmogaus teises pažeidžiančią politiką ar režimą, yra nesuderinama su tarptautinio „Eurovizijos“ dainų konkurso vertybėmis ir Konkurso dalyvio dalyvavimu nacionalinės atrankos Konkurse.
52. Tuo atveju, jeigu Konkurso dalyvis (-iai) pirmą kartą atvykę į koncerto repeticiją nepateikia savo asmens tapatybės dokumento paraiškoje pateiktų asmens duomenų sutikrinimui, nurodytu laiku neatvyksta į Konkurso pusfinalių ir/ar finalo koncertų repeticijas, įrašus ar transliaciją ir nepateikia svarbią priežastį (liga (ligos faktą turi patvirtinti LRT skirtas medicinos ekspertas), artimojo netektis ar pan.) įrodančių dokumentų, LRT turi teisę pašalinti Konkurso dalyvį iš Konkurso ir skirti 2000 Eur (dviejų tūkstančių eurų) baudą. Jeigu Atlikėjas – Konkurso laimėtojas, nesvarbu dėl kokių priežasčių, atsisako vykti į tarptautinį „Eurovizijos“ dainų konkursą, vyksiantį 2026 m. gegužės mėn. Austrijoje, arba atsisako atlikti dainą tarptautiniame „Eurovizijos“ dainų konkurse, LRT turi teisę reikalauti, kad Atlikėjas – Konkurso laimėtojas sumokėtų LRT 5000 Eur (penkių tūkstančių eurų) baudą bei atlygintų visus tokiu savo kaltu neveikimu LRT patirtus nuostolius, įskaitant, bet neapsiribojant, baudą, kurią LRT privalės sumokėti tarptautinio „Eurovizijos“ dainų konkurso organizatoriams dėl valstybės-narės atstovo atsisakymo atlikti muzikos kūrinį tarptautiniame „Eurovizijos“ dainų konkurse, Atlikėjo – Konkurso laimėtojo ir jį į tarptautinį „Eurovizijos“ dainų konkursą lydinčios LRT delegacijos komandiruotės į Austriją ir atgal išlaidas (LRT išmokėtus dienpinigius, kelionės, apgyvendinimo, kelionės draudimo, kitas komandiruotės išlaidas). 
	53. Konkurso dalyviai, padarę atitinkamą šių taisyklių pažeidimą (išskyrus taisyklių 52 punkte nurodytų Konkurso dalyvio įsipareigojimų nevykdymą ir taikomą atsakomybę), įsipareigoja atlyginti dėl tokio savo padaryto pažeidimo LRT patirtus nuostolius bei, atsižvelgiant į pažeidimo sunkumą, gali būti pašalinti iš Konkurso ir (arba) jiems gali būti skirta vienkartinė 2000 Eur (dviejų tūkstančių eurų) bauda.
	54. LRT ir Konkurso dalyviai atsako už šių taisyklių tinkamą vykdymą.
55. LRT pasilieka teisę, esant reikalui, keisti šių taisyklių nuostatas.
56. Tikslios tarptautinio ,,Eurovizijos“ dainų konkurso datos ir vieta bus paskelbtos vėliau.

